**AKTUALNI SAT SA 2. SJEDNICE GRADSKOG VIJEĆA GRADA SAMOBORA, ODRŽANE 12. SRPNJA 2017. GODINE**

**IVAN HORVAT** - Htio bih govoriti o problemu koji se događa na cesti Bregana - Grdanjci. Isto bih molio medije da informaciju o tom problemu na adekvatan način prenesu našim građanima, jer svakodnevno imamo upite, što je s odronom preko puta Remontnog zavoda na granici između Slovenije i Hrvatske, na potoku Bregana. Za one koji ne znaju tamo je pola ceste, jedan kolni trakt, u dužini od cca 20 do 30 metara onesposobljen za vožnju na vrlo važnoj prometnici. Na prometnici na kojoj dnevno prolaze stotine kamiona koji šoder voze iz Škrobotnika, a da ne govorim o osobnim automobilima lokalnog stanovništva, o svadbama koje se gore organiziraju, o biciklistima koji gore idu vikendima. Prema tome vrlo gust promet, a vrlo nezgodno mjesto na kojem se to dogodilo, naime to je zavoj i to nepregledan zavoj, vozači kamiona ne mogu uočiti jedan drugog zbog visokog drveća koje raste uz Breganu. Prema tome, odron se dogodio, ne znam točno kada, ali ima ohoho mjeseci. Što da vam kažem kakva je to opasnost za promet, sva sreća da se do sada nije ništa dogodilo, iako je baš na tom mjestu poginuo jedan motociklista u vrijeme kad je cesta bila cijela. Što učiniti? Znam da je gradska uprava sve učinila što je u njezinoj moći, znam isto tako da je problem rješenja negdje više u sferama naših ministarstava i raznih uprava, Uprava za vodu, Uprava za šume, Uprava za zaštitu okoliša. Vidimo da nam tu nešto ne štima, jer ono što se događa u lokalnoj samoupravi, a od interesa je za građane ne može riješiti lokalna samouprava. Zato vas lijepo molim, odnosno molim predstavnike, čelnike gradske uprave, da dodatne napore ulože kako bi se taj problem riješio, da se ne daj Bože što dogodi. Danas kada sam išao nasred tog odvojka zastavljen je promet, jer jedan dolazi s jedne strane, drugi s druge strane i nisu se vidjeli, i tko će se sada maknuti. Nitko od nadležnih neće biti kriv jer je sve uredno obilježeno, prometnim znakovima, ograničenje brzine, ali tko će obuzdati one lude šofere kamiona koji jurcaju po toj našoj cesti. Zašto se to događa? Da li je to zbog one ribice koja se pojavila u Bregani, odnosno koja je tamo nekad obitavala, jer ja vas uvjeravam da je više tamo nema. Nema je pogotovo od kada se talog iz Samoborke kamionima voze u Škrobotnik i iskrcava se u potok Breganu, odnosno Škrobotnik, i Škrobotnikom preko Bregane na ušće Save. Nikakvog živog stvora poslije toga nema na toj relaciji, nema pastrve, nema perša, a kamo li blistavca, ja ga u životu nikad nisam vidio. Zar je taj blistavac važniji od ljudskih života, trebamo to uvjeriti nekoga u tim upravama koji taj problem ne rješava. Evo toliko, hvala.

**MIRAN ŠOIĆ -** Gosp. Stanec da li možete dati nekoliko riječi, odgovora.

**ŽELJKO STANEC** - Što se tiče samog konkretnog pitanja uvaženog vijećnika gosp. Horvata, on je čak djelomično dao nekoliko odgovora. Sigurno da problem postoji, ali nije na Gradu Samoboru rješavanje tog vodotoka, to je nadležnost Hrvatskih voda. Bez obzira na to prethodila su dva sastanka u Hrvatskim vodama i zajedno je dogovoreno da će Grad Samobor napraviti, tj. izraditi projekt, odnosno potvrdu glavnog projekta na temelju koje će se sanirati taj odron. Znači sve one aktivnosti koje su vezane uz sam vodotok, odnosno obalu utvrdu to će napraviti Hrvatske vode, a Grad Samobor će iz svojih sredstava, održavanja cesta, sanirati tu prometnicu. Nijedan posao ne možemo odrađivati prije nego dobijemo suglasnost nadležnih institucija na tu dozvolu, a u ovom slučaju radi se o potvrdi glavnog projekta. Dokumentacije je napravljena, čak su i Ministarstvo zaštite okoliša dali suglasnost na taj naš projekt i mislim da će se kroz nekih dva, najduže tri tjedna realizirati, odnosno ishoditi ta potrebna dokumentacija. Kada se to napravi otići ćemo u Hrvatske vode i na ovaj način, što sam malo prije obrazložio, riješiti taj problem.

**VLADIMIR SKENDROVIĆ** - Prvenstveno se želim zahvaliti, dobio sam odgovor u pisanom obliku na vijećničko pitanje, na konstituirajućoj sjednici. Moram konstatirati da je odgovor promašen, jer nisam postavio ovo pitanje, ono se vidi iz Zapisnika. Pitao sam koga smo tužili, tko nas je tužio, razlozi utuživanja itd.? Cifre su mi bili poznate i ranije. Mogu jedino konstatirati da su vrlo zanimljivo stali na granici javne nabave od 199.000,00 kn, što je vrlo znakovito, slijedom Zakona o javnoj nabavi je u direktivi, za ovakve slučajeve se sklapaju okvirni sporazumi, kad se ne zna unaprijed što ćemo i koliko ćemo plaćati, a koji nas spašavaju od nepredviđenih situacija i onda je to vrlo lako i transparentno rješivo. To je što se tiče odgovora na vijećničko pitanje, dakle nisam zadovoljan, jer odgovor je pogrešan.

Moje pitanje na aktualnom satu je vezano uz požurnicu, koju je Grad Samobor dobio od tijela Državne uprave, vezano uz naš zahtjev na pristup informacijama u 2015. godini. Išlo je u siječnju i ožujku ove godine, nažalost nismo dobili nikakav odgovor, po tome se nije postupalo. Zanima me zbog čega se nije postupalo, jer ne vidim niti jedan pravovaljani razlog da se ti podaci ne daju van, zaista ne vidim razloga, nema nikakve zloće u tome, nego samo da zaključimo tu priču jedanput i podvučemo crtu. Hvala lijepa.

**MIRAN ŠOIĆ** - Budući da se radi na jednom dužem vremenskom razdoblju kada nismo, pa predlažem da pisani odgovor dobijemo za ovo pitanje, idući puta pa ćemo vidjeti dalje.

**IRENA FRANCEKOVIĆ** - Imam pitanje u vezi izvršenja Proračuna za 2016. godinu, na prošloj sjednici smo potvrdili izvješća bez diskusije, bilo je samo jedno pitanje, međutim mislim da bi se morali malo pozabaviti rezultatom Proračuna za 2016. godinu, s obzirom da je on, odnosno preneseni manjak podloga za izvršenje Proračuna u 2017. godini. Naime, prošlogodišnji proračun je već planiran s manjkom, manjak je ostvaren u većem iznosu nego što je to bilo u planu, a velika razlika je nastala u ostvarenju prihoda. Naime, koliko se ja snalazim, izostali su prihodi od prodaje nefinancijske imovine od 15.000.000,00 kn planiranih izvršeno je samo 1.200.000,00 kn, to bi značilo da 14.500.000,00 kn nije izvršeno, pa bih voljela znati zbog čega je do toga došlo, što čini tu stavku, te da ako nam sada to nisu u mogućnosti da nam gradske službe to obrazlože pismenim putem. U konačnici manjak prihoda koji je nastao prošle godine kada se sve zbroji je nekakvih 1.200.000,00 kn koji bi trebao biti prenesen kao početna stavka ove godine. U 2017. godini u planu koji se mogao pronaći i koji je usvojen i nalazi se na gradskim stranicama, kaže da višak prihoda iz prethodne godine iznosi 2.800.000,00 kn, znači s ovih 1.200.000,00 kn manjka već smo u planu ove godine startali s nekakvih 4.000.000,00 kn manjka. Voljela bih obrazloženje tih stavaka.

**MIRAN ŠOIĆ** - Predlažem ako može kratki odgovor, ako ne onda pismeno pripremimo budući da je to dosta široka materija za sljedeću sjednicu u pisanom obliku.

**ŽELJKO STANEC** - Mislim da će najbolji odgovor dati pročelnik za financije gosp. Radovanić.

**ŽELJKO RADOVANIĆ** - Na sljedećoj sjednicu ću imati jednu točku koja se zove rebalans proračuna. Da bi razgovarali o rebalansu proračuna 2017., imat ćemo još jednu prethodnu točku, a to je prihvaćanje poslovnog rezultata, dakle to prethodi iz 2016. godine. U tom dijelu ćemo zapravo vidjeti još jednom osvrt na ukupnu 2016.

Samo jedna kratka digresija. Manjak u 2015. je postojao, višak od 2.000.000,00 ili 3.000.000,00 kn, sada nemam papire sa sobom, volio bih kada tako raspravljam da stvarno raspravljamo o točci dnevnog reda koju tog momenta imamo, jer onda imamo sve dokumente sa sobom. Znači imali smo višak u poslovanju prethodne godine, u 2016. godini smo ostvarili manjak, jasno je da je razlika između viška i manjka sadašnje stanje koje je još uvijek manjak, to je onako u načelu, sada se taj manjak iskazuje, to je fiskalno načelo, ne iskazuje se samo razlika između prihoda i rashoda, nego po izvorima. Kada se iskazuje po izvorima onda dolazimo do zbunjujućih nekakvih situacija, a jedna od njih je ovo što je poštovana vijećnica pitala, tako da ćemo mi u rebalansu vidjeti da 800.000,00 kn, samo primjera radi navodim jedan, imam viška komunalne naknade koju sada prenosim u trošenje za 2017. godinu, iako sam ja planirao višak od 1.000.000,00 kn, a ispalo je 1.800.000,00 kn, ali će ispasti veći manjak od nefinancijske imovine nego što smo ga mi onda planirali i što smo ga predvidjeli i dobro je to štovana vijećnica vidjela, a to ima veze s prodajom zemljišta, s prodajom gradilišta. Dakle, nije nigdje ništa nestalo nego građevinski radovi na pripremi zemljišta, na višoj vrijednosti zemljišta da bi ono bilo u funkciji prodaje, prodaje su sa 2016. godine prenesene u 2017. godinu. Evo, ja već sada moram reći da imamo ostvarenih negdje oko 5.000.000,00 kn po tom osnovu u ovoj godini. Detaljnije mogu i pisano ako se inzistira dati odgovor, ali ću više o tome, vrlo rado i uobičajeno, uz točku dnevnog reda na sljedećoj sjednici kada će biti rebalans.

**MIRAN ŠOIĆ** - Da li ste zadovoljni s ovim ili treba još pisani odgovor ili kada ćemo to imati na dnevnom redu, kako kaže pročelnik.

**IRENA FRANCEKOVIĆ** - Može obrazloženje na sljedećoj sjednici.

**ZLATKO REŠETAR** - Imam pitanje vezano za katastarsku općinu, odnosno kada smo spomenuli Rakovicu, Gmajnu. Kolika je ukupna investicija Grada u uređenje te k.o., odnosno koliko smo potrošili na prometnice i infrastrukturu? To su one nekretnine koje ćete sada prodavati, pa da znamo koliko nas je sve to koštalo, a koliko ćemo prihodovati.

**ŽELJKO STANEC** - Znam iz kojeg je razloga pitanje postavljeno, da li će se uopće isplatiti ulaganja konačno. Da naravno, 3.500.000,00 kn je uloženo u kompletnu infrastrukturu, znači uređenje cesta, osim asfaltiranja naravno, izgradnje nogostupa, plin, kanalizacija, voda, struja, sve što je potrebno. Prihod koji očekujemo od toga je cca 18.000.000,00 do 20.000.000,00 kn.

**IRENA FRANCEKOVIĆ** - Imam još jedno pitanje vezano je za, lokal potri patriotizam, selo Kladje, naselje kako se to već slavno zove, postoji tamo jedna Planinska ulica koja vodi realno nigdje, završava u šumi, asfaltirana je asfaltom koji je poprilično dobro postavljen na debljinu preko 5 cm, što nije uobičajeno da se u našem gradu tako dobro asfaltiraju ulice, postavljena je javna rasvjeta na betonskim stupovima, vidi se otprilike iz svakog djela grada Samobora, svijetli kao Betlehem. Zanima me koliki su bili troškovi izgradnje takve ceste, koja realno ne služi nikome, osim vikendašima, kojih ima nekoliko i koji tamo obitavaju povremeno tokom godine? S obzirom da u gradu Samoboru postoji niz ulica koje nemaju javnu rasvjetu i koje su ulice devastiran. Ulice po kojima djeca navečer idu iz škole su nerasvijetljene, a tamo se svijetli u šumi ne znamo kome. Voljela bi znati koliko je to koštalo i u koju namjenu je to napravljeno?

**KREŠO BELJAK** - Zahvaljujem se gđi Franceković na postavljenom pitanju. To je naime pitanje kojeg sam ja sam sebi postavio, prije otprilike osam godina kada sam vidio rasvjetu koja vodi u šumu, pa smo se onda raspitali o kome se radi, tko je toliko moćan da se može dovesti dvadeset ili trideset stupova javne rasvjete i sve ono o čemu ste pričali, ali nije to sve, tamo ima i drugih infrastrukturnih objekata koji su napravljeni, pa smo došli do zaključka da je riječ o jednom gospodinu koji je član jedne stranke, koja je zastupljena u Gradskom vijeću, ali u opoziciji je, nije vaša naravno, i koji je dovoljno moćan da može puno toga u ovom gradu. Da može biti fizički nasilnik, a nikada ne odgovarati za to, da može sa 47 ili 48 godina života biti umirovljenik iako je u naponu snage, da može biti jedan od vođa prosvjednika u šatoru, punih godinu i više koliko je bio tamo, da može biti baš sve i da mu nitko ništa ne može. Eto, dovoljno je moćan da može preskočiti gradske strukture i napraviti sve ono što je napravljeno tamo, velika većina mimo Grada i mimo Proračuna gradske uprave Grada Samobora.

Ako hoćete možemo mu zajedno uputiti pismo, mogu ja u ime Grada poslati pismo da se očituje gradskoj vijećnici, to vam je susjed, pa ako želite imati posla s njim, sretno.

**DAMIR SKOK** - Nije toliko pitanje, to je više podrška gosp. Horvatu i njegovom pitanju ceste na Žumberak. Jedna replika gosp. Stanecu. Naime nemam ovdje podatak kada se taj odron dogodio, ali u svakom slučaju zbog opasnosti svega, mislim da je to preko godinu dana, ako nije oprostite, onda blizu godinu dana. Mislim da bismo, ne znam gosp. Stanec, koji su sve problemi, to je vjerojatno Županijska cesta, ali takvi odroni i tako opasna cesta i takva područja, mislim da bi se trebalo puno efikasnije i brže raditi. Hvala Bogu da nitko još nije stradao, ali zabrinjava me ta sporost kojom prilazimo takvim problemima, odnosno ako je potrebno bilo kakvu podršku dati od svih nas da se taj problem što brže riješi. Mislim da bi to trebalo biti stvarno prioritet, s obzirom na važnost ceste i opasnost samog zavoja.

**MIRAN ŠOIĆ** - Gđa Irena je imala repliku, nisam vidio ispričavam se.

**IRENA FRANCEKOVIĆ** - Samo bih htjela odgovoriti gosp. gradonačelniku, ne vidim razloga da se netko u ovom gradu nekoga boji. Ne vidim niti razlog da bi se ja sada trebala bojati susjeda, mislim da to nije ispravan stav, a poznavajući gosp. Beljaka, mislim da se niti on baš nikoga ne boji, pa mislim da odgovor nije baš išao u dobrom smjeru. U svakom slučaju ja sam za to, ako Grad nije sudjelovao ni na koji način u financiranju te ceste da na neki način tražimo očitovanje od tog gospodina da objasni građanima Samobora te uvjete.

**KREŠO BELJAK** - Evo, ja sam upravo to predložio, mogu ja zvati nakon ove sjednice i reći da se gđa Franceković raspituje za to, možemo pismeno ili usmeno, kako god hoćete. Ja se nikoga ne bojim, ja sam si u dobrim odnosima s njim i bilo bi dobro kada bi svi imali takvu moć, onda bi Samobor vjerojatno bio kao Švicarska, ali očito su neki moćniji i od gradske vlasti. Mislim da ne bi trebalo o ljudima koji nisu tu sada govoriti na taj način, ali mislim da sam dovoljno rekao. Ne spominjem sada ime i prezime, ali mogu ga odmah nazvati i reći mu da se raspitujete.

**MIRAN ŠOIĆ** - Ima još netko?

**ŽELJKO STANEC** - Što se tiče dopune odgovora na odron gore u Bregani, nije točno da je godinu dana prošlo, prošlo je 07. veljače, šest mjeseci, znači još nepunih šest mjeseci. Poštovanom vijećniku samo da kažem, koliko smo brzo reagirali, da smo odmah drugi dan tražili sastanak nadležnih iz Hrvatskih voda i na licu mjesta smo se našli odmah sljedeći dan čim se taj odron dogodio. Ja stvarno nisam kriv što procedura tako traje, da za najobičniju sanaciju tog odrona trebate gotovo svu potrebnu dokumentaciju kao da idete graditi kuću iz početka. To je tako, na žalost. Ne pišemo zakone mi, mi moramo provoditi zakone koje propisuje Vlada RH, odnosno donosi ih Sabor.

**ZLATKO REŠETAR** - Evo, izgleda da je na nama pao red da mi malo više postavljamo pitanja pošto smo novi ovdje. U stavci bilance kratkotrajne imovine Energo Metana, u stavci stavljeno dani zajmovi i povećanje ....

**MIRAN ŠOIĆ** - Molim vas da govorite u mikrofon, ali to pitanje možete postaviti pod točkom kada bude Energo Metan.

**LOVRO MIHELIĆ** - Moje pitanje se tiče novootvorenog centa za mlade Bunkera. Kako to da tijekom ljeta, dakle srpnja i kolovoza u Bunkeru neće biti nikakvih aktivnosti za mlade? Mislim da je to dosta bitno, zato što je taj centar, kao što smo rekli nedavno osnovan, i to bi trebalo raditi čim više na njegovoj promociji. Pitanje je, može li se nekako uz gradski Savjet mladih sada tijekom ljeta napraviti nekakav plan? To ne moraju biti zabave, kao što je bio produžetak "Pool partija" ovaj vikend, može se raditi o određenim predavanjima, izložbama, ali nekakav sadržaj koji bi privukao samoborsku mladež tamo.

**MIRAN ŠOIĆ -** Ovo pitanje bih zapamtio, pa danas imamo točku dnevnog reda Pučko otvoreno učilište, koje je nadležno za to. Evo, gđa Horvat Iveković će dati odgovor.

**SANJA HORVAT IVEKOVIĆ** - Zahvaljujem se na ovom upitu našem mladom vijećniku i na interesu za Centar za mlade. Ne znam odakle ova informacija da on ne bi radio tijekom ljetnih mjeseca, kao što ste i sami naveli u tom pitanju, da li će to sada biti takvi party kakvi su bili sada proteklih vikenda, ne znam. Nema potrebe da Centar za mlade koji je otvoren za mlade ne bi radio. Naravno i vi ste sami iznijeli nekoliko prijedloga kako da taj Centar za mlade radi, kojeg zovemo Bunker, uključite se, pošaljite nam isto tako prijedloge, odnosno Pučkom otvorenom učilištu koji upravlja tim dijelom. Vjerujem da se isto tako možete uključiti i ponuditi neke programe za mlade. Svi koji žele neke kvalitetne programe raditi uključeni su, imaju besplatan prostor i dapače mogu ih ponuditi mladima.

**MIRAN ŠOIĆ** - S obzirom da se više nitko ne javlja za riječ zaključujem "Aktualni sat", i predlažem da krenemo po Dnevnom redu kojeg smo izglasali i prihvatili.